• BEDINGFIELD IFAKKAR KIF L-EKS PM HU L-UNIKU F'DIK IL-KARIGA LI PROVA JAGĦMEL HEKK • TIBQA' TIDWI D-DIKJARAZZJONI: "FEJN HUMA L-LABURISTI?" Bħal nhar it-Tlieta li ġej 20 sena tensjoni kbira rrenjat quddiem il-bini tal-Qrati Maltin wara li l-Prim Ministru ta' dak iż-żmien, Eddie Fenech Adami, kien talab għall-passi kriminali kontra Glenn Bedingfield, dak iż-żmien ġurnalist ta' ONE. F'perjodu fejn ħafna fil-Partit Nazzjonalista jitkellmu dwar il-libertà tal-espressjoni, Glenn Bedingfield fakkar kif ħafna li llum issibhom fuq quddiem nett jitkellmu dwar id-dritt għall-espressjoni ħielsa, dak iż-żmien kienu għalkollox wara d-deċiżjoni ta' Eddie Fenech Adami. Fl-24 ta' Settembru tal-1999 Fenech Adami kien mar il-Qorti mdawwar minn irġiel ta' statura u miegħu anke ibnu Beppe, illum Deputat tal-Partit Nazzjonalista u voċiferu ħafna dwar is-saltna tad-dritt. Quddiem il-Qorti setgħu saħnu l-irjus u fost l-iktar provokattivi kien hemm l-istess Fenech Adami li jibqa' magħruf għad-dikjarazzjoni ta' sfida bid-diskors "Fejn huma l-Laburisti?" Iżda, x'kien wassal għal dakinhar? Glenn Bedingfield kien kiteb li kien idur fuq Żeppi l-Ħafi, bniedem ta' kondotta kriminali qrib l-Eks Prim Ministru Fenech Adami. Il-każ fil-fatt kien marbut mal-ktieb il-ĠURAMENT u l-involviment ta' Eddie Fenech Adami fl-investigazzjoni tal-Pulizija u l-indħil mill-Gvern biex tingħata maħfra presidenzjali lil Joseph Fenech il-Ħafi biex suppost isolvi l-każ tal-attentat ta' qtil ta' Richard Cachia Caruana, meta kien Assistent Personali tal-Prim Ministru. Attentat li kien ġara l-Imdina fit-18 ta' Diċembru 1993. Il-Prim Ministru Eddie Fenech Adami kien ressaq kwerela kontra Bedingfield fl-għassa tal-Hamrun u l-Pulizija kienu ressquh il-Qorti fuq malafama. Il-piena dak iż-żmien kienet ta' massimu ta' 6 xhur habs. Eddie Fenech Adami seta' fetaħ kawża ċivili ta' libell kif kien jagħmel dejjem imma, f'dan il-każ kien ħass li kellu jiftaħ kwerela biex tkun il-Pulizija li tipproċedi kontra ġurnalista u bil-possibbiltà li jekk jinstab ħati jitfgħu il-ħabs. Filwaqt li Fenech Adami ma kienx l-uniku politiku li rrikorra għal-libell kriminali, jibqa' l-fatt li hu l-uniku Prim Ministru li għamel dan, bil-Gvern li neħħa ċ-ċans li ġurnalist imur il-ħabs għal dak li jkun kiteb kien dak li għandna bħalissa meta r-riforma l-liġijiet biex ta iktar drittijiet lill-ġurnalisti. "Meta llum inħares lura lejn l-avvenimenti ta' 20 sena ilu ninnota llum isibuha konvenjenti li jitkellmu fuq it-theddida għal-libertà tal-espressjoni. Dawk li llum qed jgħidu li d-dritt tagħhom li jitkellmu huwa mhedded, dak iż-żmien kienu jiddefendu lil Fenech Adami li jibqa' mniżżel fl-istorja politika bħala l-uniku Prim Ministru Malti li pprova jitfa' ġurnalista l-ħabs," tenna Bedingfield li qal li dak li jgħidu llum, irridu neħduh fil-kuntest tal-istorja. "Dawn jinvokaw id-dritt tal-libertà tal-espressjoni meta u kif jaqbel lilhom," kien ċar Bedingfield. Mal-gazzetta KullĦadd qal li hu dejjem kien u jibqa' favur li kulħadd ikollu dritt jitkellem bla biża'. "Kburi li nifforma parti minn Gvern li neħħa darba għal dejjem il-libell kriminali. Aħna verament nemmnu fil-libertà tal-kelma u t-track record tagħna jitkellem għalina," kompla dak li llum hu Deputat tal-Gvern. "Ninnota wkoll b'sodisfazzjon, li minkejja dak kollu li Fenech Adami kien għamel, il-Qorti ma kinitx emmnet il-verżjoni tax-xhud ewlieni ta' Fenech Adami għaliex l-akkużat li kien il-moħħ wara l-attentat ta' qtil u wieħed mill-akkużati li xehed kontrihom Joseph Fenech ma kinux instabu ħatja. Ta' min jinnota wkoll, li wara l-verdett, Fenech Adami, għax ma għoġbux il-verdett ta' 9 ġurati ried ibiddel is-sistema tal-ġurija. Daqshekk huma demokratiċi n-Nazzjonalisti," żied Bedingfield.